钦定古今图书集成/明伦汇编/氏族典/第002卷 > 隋
## 钦定古今图书集成/明伦汇编/氏族典/第002卷 > 隋

### 文帝开皇元年复车非摇姓周氏叱罗衍姓郭氏

按《隋书高祖本纪》，不载。按《周摇传》，“摇拜晋州总管，
时高祖为定州总管。文献高后自京师诣高祖，路经
摇所，主礼甚薄，高祖以其奉法，每嘉之。及为丞相，拜
豫州总管。高祖受禅，复姓周氏。”按《郭衍传》，“衍密劝
高祖杀周室诸王，早行禅代，由是大被亲昵。开皇元
年，敕复旧姓为郭氏。”

开皇　年，赐尉迟义臣姓杨氏。

按《隋书高祖本纪》，不载。按《杨义臣传》，“义臣本姓尉
迟氏，父崇，仕周为仪同大将军，以兵镇恒山。高祖为
丞相，尉迥作乱，崇以宗族之故，自囚于狱，遣使请罪。
高祖下书慰谕之，即命驰驿入朝，恒置左右。开皇初，
封泰兴县公。岁馀，从行军总管达奚长儒击突厥于
周盘，力战而死。赠大将军、豫州刺史，以义臣袭崇官
爵。”时义臣尚幼，养于宫中，年未弱冠，奉诏宿卫，如千
牛者数年，赏赐甚厚。上尝从容言及恩旧，顾义臣嗟
叹久之，因下诏曰：“朕受命之初，群凶未定，明识之士，
有足可怀。尉义臣与尉迥，本同骨肉，既狂悖，作乱邺
城，其父崇时在常山，典司兵甲，与迥邻接，又是至亲，
知逆顺之理，识天人之意，即陈丹款，虑染恶徒，自执
有司，请归相府。及突厥内侵，横戈制敌，轻生重义，马
革言旋。操表存亡，事贯幽显，虽高官大赏，延及于世，
未足表松筠之志，彰节义之门。义臣可赐姓杨氏，赐
钱三万贯，酒三十斛，米麦各百斛，编之属籍，为皇从
孙。”按《鲍宏传》：宏为卭州刺史，秩满还京。时有尉义
臣者，其父崇不从尉迥，后复与突厥战死，上嘉之，将
赐姓为金氏，访及群下，宏对曰：“昔项伯不同项羽，汉
高赐姓刘氏；秦真父能死难，魏武赐姓曹氏。如臣愚
见，请赐以皇族。”高祖曰：“善。”因赐义臣姓为杨氏。

### 炀帝大业 年赐章仇太翼姓卢氏

按《隋书炀帝本纪》，不载。按《卢太翼传》：太翼字协昭，
本姓章仇氏，善占候筭历之术。炀帝即位，汉王谅反，
帝以问之，答曰：“上稽元象，下参人事，何所能为？”未几，
谅果败。帝尝从容言及天下氏族，谓太翼曰：“卿姓章
仇，四岳之胄，与卢同源。”于是赐姓为卢氏。

大业九年，改《杨元感姓》为“枭氏。”

按：《隋书炀帝本纪》：“大业九年八月壬寅，左翌卫大将
军宇文述等破杨元感于阌乡。”〈改姓事不载〉　按《杨元感
传》，“元感败，公卿请改元感姓为枭氏，诏可之。”

大业十三年，唐公李渊改“史大柰。”李粲姓。

按《唐书高祖本纪》，“大业十三年十一月丙辰，克京城。”
〈赐姓事不载〉　按《史大柰传》，“大柰本西突厥特勒也。与处
罗可汗入隋，事炀帝，从伐辽，积劳为金紫光禄大夫，
后分其部于楼烦。高祖兴太原，大柰提其众隶麾下从平长安，以功多赏帛五千匹，赐姓。”史。按《李元纮
传》，“元纮本姓丙氏，曾祖粲，仕隋为屯卫大将军。炀帝
使督京师之西二十四郡盗贼，善抚循，能得士心。高
祖与之厚，及”兵入关，以众归，授宗正卿、应国公，赐姓
李。